Oleksandr Usyk, el "gandià" que aspira a ser el millor pes pesant del món
16 maig 2024

## Oleksandr Usyk, el "gandià" que aspira a ser el millor pes pesant del món16 maig 2024Última actualització: 16 maig 2024

![](../gestion/img/2d7d90cb34ac2df9d0877f3ddeb71a0783c5a544e1f25d6dbe6b6ddd29d1f71b.jpg)  
  

Riad (Aràbia Saudita) acollirà el pròxim 18 de maig la baralla entre Oleksandr Usyk i Tyson Fury per la unificació del campionat mundial del pes pesant. Un fet que no s'ha produït a la categoria des del 1999.  
  
Aquest combat, qualificat com _"el combat més gran del segle"_ ha tingut Gandia com un dels seus protagonistes. I és que **el campió Ucraïnés, Oleksandr Usyk** (17 de gener de 1987, Simferópol), ha triat la nostra ciutat per fer tota la preparació del combat des de fa més de mig any.  
  
Usyk ha trobat a Gandia, on ha utilitzat les instal·lacions del Centre Esportiu del Grau i l'Espai Baladre (convertit en un centre d'entrenament de màxim nivell durant els darrers mesos), el seu lloc de preparació ideal alhora que ha gaudit d'una privacitat i una qualitat de vida que no li garantien altres emplaçaments.

  
Entre els aspectes que més ha valorat hi ha la possibilitat de fer entrenaments a l'aire lliure o banyar-se al mar durant l'hivern, i la gastronomia, ja que ha pogut gaudir de tota classe de productes de quilòmetre zero durant el seu stage de preparació.  
  
El consistori, conscient de la repercussió mediàtica d'Usyk (dos milions de seguidors a Instagram) ha col·laborat amb l'equip del campió ucraïnés a qui se li ha pogut veure a les seues xarxes entrenant amb el logotip de la nostra ciutat visible o passejant per la platja de Gandia.  
  
Durant la seua estada a la nostra ciutat, l'**alcalde de Gandia, José Manuel Prieto**, acompanyat per l'**edil delegat d'Esports, Jesús Naveiro**, i la **regidora delegada de Turisme, Balbina Sendra**, va visitar Usyk durant un dels seus entrenaments. L'aspirant a campió del món també va visitar l'Ajuntament de Gandia on va ser rebut per l'alcalde a qui va fer entrega d'un parell de guants signats i una samarreta del seu equip de futbol, el FC Polissya.